Kim Behnke (FRI), 2000-03-30:
CD's ordfører, fru Sonja Albrink, har bedt mig om at meddele, at hun desværre ikke kunne være til stede i salen, men at partiet CD støtter forslaget.
Det gjorde CD også sidst, det var fremme, så hvad det angår er der ikke tale om et politisk skifte.
Lige præcis dagen i dag er ikke valgt tilfældigt til førstebehandling af dette her forslag.
Ud over at solen skinner, ja, så er det også i dag dagen for en anden begivenhed: Bakken åbner i dag, og der er en god, lang tradition for, at motorcykelfolket fejrer det med en kørsel med de nypudsede motorcykler, der har stået hele vinteren.
Man skal på Bakken.
Der er jo altid malurt i bægeret, fordi uanset hvor mange penge man har, så har man næsten aldrig råd til at købe de helt nye, gode motorcykler, og derfor kan vi gennem sommeren se, at der på de danske landeveje kører et betragteligt antal gamle, udslidte motorcykler.
Og i den forbindelse tænker jeg ikke på dem, der kører veteranløbet fra Skagen til København.
Jeg tænker på dem, der bliver brugt til almindelig personbefordring, og som er gamle, udtjente motorcykler.
Den kan man jo også bruge hele året, for der kan man sidde varmt og trygt, og man kan have børnene på bagsædet og bagagen i bagagerummet.
Problemet er imidlertid, at vi ikke længere har plads til alle de biler.
Og derfor er det her forslag i virkeligheden slet ikke et skatte- og afgiftsforslag.
Det her forslag er et forslag, som burde behandles under overskriften »Miljø og trafikmiljø«.
Der skrives tykke rapporter om, hvad i alverden vi skal gøre med alle disse biler.
Skal vi lave bomme ved byerne, så folk ikke kan få lov til at komme ind?
Bilerne fylder gaderne op.
Man laver særlige afgifter f.eks. i København, så man kun må holde et par timer, hvis man ikke ligefrem bor der.
Alt sammen for at få begrænset antallet af biler. Så er spørgsmålet: Var der ikke et alternativ?
Jo, for ganske mange familier har to biler i dag.
De har bilen, hvor der er plads til børnene og der er plads til indkøbene fra supermarkedet.
Det er ofte en gammel, lidt dårlig, udtjent bil, som heller ikke har katalysator, og som heller ikke er særlig trafiksikker.
Men den har man for at kunne komme på arbejde.
Man kører på arbejde ind til byen, hvor bilerne står og fylder op.
Hvis nu vi bare kunne få overbevist 10 pct. af disse bilister om, at de i stedet for skulle bruge en motorcykel, ja, så havde vi ikke problemer med at finde parkeringspladser i byerne, og vi havde en langt mindre miljøbelastning, fordi det ville være nye motorcykler, ikke gamle vrag, der forurener.
Næh, nye motorcykler, som både fra fabrikken og efterfølgende kan påmonteres med katalysator, og katalysator har jo givet det største bidrag til at få forureningen fra biludstødningerne nedbragt.
Motorcyklerne kan også være med til at bringe det yderligere ned, hvis ellers folk køber motorcykler med katalysator.
Hvorfor gør de så ikke det i dag?
Ja, det gør de ikke, fordi det er økonomisk fuldstændig umuligt at komme i nærheden af.
Man vil gerne have katalysator på, men pengene rækker jo ikke til det hele.
I EU er der planer om, at nu skal katalysatorer på motorcykler gøres obligatoriske.
Hvis vi ikke i den forbindelse får vores afgiftssystem lagt om i Danmark, så
Så derfor kan skatteministeren og regeringen lige så godt bide til bollen og gå i gang.
Man kan benytte dette forslag som anledningen til at åbne op for, at vi lemper afgiften, så folk har råd til at få en katalysator på, lemper afgiften, så folk har råd til at få ABS-bremser på.
Det sidste ikke mindst for at sikre en større grad af trafiksikkerhed. Så er det blevet fremført, at det er så forfærdelig usikkert at køre på motorcykel.
Hertil er to ting at sige: For det første er ulykkesantallet i Danmark heldigvis faldende. Det her forslag er ikke et ønske om at få flere mennesker slået ihjel, tværtimod.
Det andet argument er, at de fleste, der bliver slået ihjel, når de kører motorcykel, bliver det jo ikke under bykørsel.
Det sker under stor hastighed på landeveje og på motorveje.
Så er der det tredje element i forslaget, nemlig det erhvervsmæssige.
Vi synes, det er fuldstændig hul i hovedet, at hver gang en håndværker skal ind og reparere et utæt vandrør eller skifte en pære et sted på et kontor, eller det kan være bude, der skal rundt med små pakker, så skal de køre rundt i store kassevogne, som fylder op i bybilledet til gene for os alle sammen, og som bliver smidt på fortovet alle mulige steder, for de skal kun lige ind og aflevere en pakke, og så står bilen der i 20 minutter.
I udlandet bruger man jo motorcykler til den form for transport.
Den lille håndværksmester, som bare skal ind og lave små reparationer, tager ikke den store kassebil med.
Han tager i stedet for motorcyklen.
Hvis han skal have værktøjskassen med, kan han oven i købet lovligt få en anhænger på motorcyklen.
Men det kender vi slet ikke i Danmark, for de privat erhvervsdrivende har ikke råd til det, fordi motorcyklen bliver behandlet på en helt anden måde.
Man har den forestilling i ministeriet, at motorcykler kun er noget, der bliver brugt til at køre på Bakken på.
Det er det naturligvis ikke.
Men der skal jo være en mulighed for at kende forskel på motorcyklerne, om de nu bliver brugt til at køre på Bakken på, eller om de bliver brugt erhvervsmæssigt, og derfor skal motorcyklerne til erhvervsmæssig befordring naturligvis udstyres med gule nummerplader, sådan at politiet umiddelbart kan se, om den motorcykel, der kører, kører i erhvervsmæssigt øjemed.
Så nemt kan det lade sig gøre, så der ikke bliver tale om afgiftstænkning.
Formålet er så at få antallet af motorcykler i byer til at stige.
Og derfor behøver skatteministeren ikke at have nogen provenumæssig bekymring.
Der skal nok komme mindst lige så mange penge i statskassen, men hvad der er endnu vigtigere: bymiljøet og miljøet i det hele taget vil få det bedre, og trafiktætheden i byerne vil mærkbart kunne blive reduceret som følge af, at vi får flere flyttet over på motorcykler.
Skatteministeren var i sin begrundelse for ikke at kunne støtte forslaget inde på, at der jo ikke var så meget nyt.
Jo, det, der er det væsentligste bidrag til, at vi har fremsat forslaget igen, er, at nu kan motorcyklerne både som nye og efterfølgende monteres med katalysatorer.
Det kunne vi ikke dokumentere sidste gang, og derfor faldt forslaget
, da det sidst var til behandling i Folketinget.
Det kan vi i dag, og det er den væsentligste nyskabelse - plus det erhvervsmæssige.
Vi ser en kæmpe mulighed for at få små håndværksmestre, bude osv. til at benytte motorcykler i stedet for at have de store kassevogne.
Derudover må skatteministeren jo bestemt heller ikke glemme, at det her forslag har vi da været lidt i tvivl om, om vi nu skulle fremsætte det eller ej, fordi det, der jo sker her nu, er, at handlen med motorcykler går i stå, indtil Folketinget har sagt ja eller nej, og derfor påtager vi os selvfølgeligt et kæmpe ansvar, når vi fremsætter det her forslag i Folketinget.
Det kan betyde ganske betydelige omkostningstab for motorcykleforhandlerne, impørtererne, så længe Folketinget behandler det her forslag.
Derfor håber jeg, at skatteministeren, når nu vi begynder at stille spørgsmål i udvalget, ikke af hensyn til forslagsstillerne, men af hensyn til branchen, vil hjælpe til med, at vi hurtigt kan få det afklaret og hurtigt få det til afstemning.
Det synes vi Folketinget burde gøre, sådan at vi ikke tilføjer nogen uden for det her hus unødig skade. Jeg takker for opbakningen fra så stort et antal folketingsmedlemmer og påtager mig den pædagogiske opgave at overbevise SF om, at den her gang skal de også støtte forslaget, og så har vi flertallet.
Så kan skatteministeren enten positivt arbejde med, eller skatteministeren kan vælge at arbejde imod og så få regeringen stemt ned på den her sag. Det sidste synes jeg vil være kedeligt, og derfor håber jeg, at skatteministeren bliver en aktiv medspiller på det her forslag, så vi i fællesskab kan få det her problem løst.